- Kristne og muslimer er en familie
Den gamle kirkebygningen i Gaza-nabolaget al-Zaytun har tatt imot flere hundre palestinere på flukt fra Israels militæraksjon mot det tettbefolkede området. - Vi har åpnet kirken for å hjelpe folk. Dette er kirkens plikt, og vi gjør alt vi kan, sier erkebiskop Alexios. St Porphyrius-kirken har åpnet dørene sammen med moskeen i nabolaget og tilbyr sivilbefolkningen mat, drikke og ly uansett hvilken religion de tilhører. - Sammen er kristne og muslimer én familie, den palestinske nasjonen. Vi prøver så godt vi kan å hjelpe, å gi kjærlighet, det er alt. Det er det viktigste, å gi kjærlighet til dem som trenger det, sier erkebiskopen. - Et stort antall kvinner og barn, spedbarn, har ikke husly, sier han.Det bor om lag 1.500 kristne på Gazastripen blant 1,7 millioner muslimer. Den greskortodokse kirken er den største av de kristne minoritetene, som er blitt stadig mindre. Kirken har stått siden midten på 1100-tallet, men heller ikke den er et helt trygt område. Bomber har falt i nærheten, og splinter rammet bygningen som nå huser mange flyktninger fra området Shejaiya. - Folk skrek, forteller erkebiskopen om opplevelsen.Over 800 palestinere er drept i den israelske militæraksjonen mot Gazastripen, der det bor rundt 4.500 mennesker per kvadratkilometer. 32 israelske soldater har mistet livet i konflikten. - Det var fly over oss, ting brant. Vi var så redde at vi klarte nesten ikke å gå, sier Anwaar Jamal om hvordan han fant fram til kirken fra Shejaiya ved å følge etter en ambulanse. FN-organisasjonen for palestinske flyktninger UNRWA har tatt imot over 140.000 mennesker, mange av dem er innlosjert på Gazas skoler. De mangler mat, vann og madrasser, og erkebiskop Alexios sier kirken også trenger drivstoff.Palestinske sivile på den tett befolkede Gazastripen har ingen steder å skjule seg fra militæroffensiven, ifølge en FN-talsmann. - Det er bokstavelig talt ingen trygge steder for sivile, sa Jens Lærke i FNs kontor for humanitær samordning (OCHA) i Genève tirsdag. Israel innledet sin luftoffensiv mot Gaza 8. juli for å forsøke å stanse palestinske rakettangrep mot Israel. Bakkeoffensiven ble innledet torsdag i forrige uke.
For første gang på flere år er den greskortodokse kirken på Gazastripen tettpakket. Den har åpnet dørene for palestinere på flukt.